**Pályázati felhívás**

Zalaszentgrót Város Önkormányzatának Képviselő-testülete az önkormányzat vagyonáról és a vagyongazdálkodás általános szabályairól szóló 22/2015. (XI. 27.) önkormányzati rendelete és Zalaszentgrót Város Önkormányzata Képviselő-testületének 88/2024. (VII.25.) számú határozata alapján önkormányzati ingatlan értékesítésére az alábbi nyilvános pályázati felhívást teszi közzé:

**1. A pályázatot kiíró neve, székhelye:**

Zalaszentgrót Város Önkormányzata, 8790 Zalaszentgrót, Dózsa Gy. u. 1.

**2. A pályázat fajtája:**

Nyilvános

**3. A pályázati jogosultság feltételei:**

Jogosult az a pályázó

* -aki Zalaszentgrót, Katalin lakótelepi lakcímmel (Zalaszentgrót, Katalin lkt. 1; 2;3;4;5;6 ill. a Batthyány L. u. 21 és 23.) rendelkezik
* aki és/vagy a vele egy háztartásban élő személy/személyek NEM rendelkezik/nek a Zalaszentgrót, Katalin ltp-n lévő (HRSZ: 761/12, HRSZ: 761/13) garázs tulajdonjogával.

**4. A pályázat tárgyát képező földrészletek adatai:**

|  |  |  |  |  |
| --- | --- | --- | --- | --- |
| **Helyrajzi szám** | **Fekvés** | **Terület nagyság** | **Művelési ág** | **Minimális induló ár****(nettó ár+ÁFA)** |
| Zalaszentgrót**761/12** **4/80 tulajdoni hányad** | belterület | **25 m2 ebből**garázs alapterülete: 1,53 m2 | kivett garázs,udvar | **1.574.803,- Ft+ÁFA** |

**5. Közműellátottság:**

Az ingatlan közműellátottsággal nem rendelkezik.

**6. Műszaki állapot:**

Az ingatlan állapota elhanyagolt, jelentős felújításra szorul.

**7. A vagyontárgy hasznosításának célja, tájékoztatás a kötött célú hasznosítástól való eltérés jogkövetkezményeire:**

Zalaszentgrót Város Önkormányzata a fent részletezett ingatlant el kívánja idegeníteni, mivel annak egyéb módon való hasznosítása nem lehetséges. A pályázat nyertesét a tulajdonjog megszerzését követően az ingatlan kötött célú hasznosítási kötelezettsége nem terheli.

**8. Ajánlati biztosíték (bánatpénz):**

A pályázaton való részvétel biztosíték adásához kötött. A pályázati biztosíték összege **100.000,- Ft, azaz százezer** forint, amelyet Zalaszentgrót Önkormányzatának az OTP Bank Nyrt.-nél vezetett 11749053-15432443-00000000 számú bankszámlájára kell megfizetni, és legkésőbb az ajánlat benyújtásának határidejéig kell rendelkezésre bocsátani. A pályázat benyújtásának határidejéig rendelkezésre bocsátott biztosíték azt jelenti, hogy a biztosítéknak ezen időpontig meg kell jelennie Zalaszentgrót Város Önkormányzatának fent megjelölt bankszámlaszámán. Az átutalási közleményben kérjük az alábbi adatok feltüntetését:

- „Ajánlati biztosíték, .761/12. hrsz.-ú ingatlan vételére"

- Pályázó neve, címe „

Pályázó köteles pályázatához csatolni a pályázati biztosíték maradéktalan átutalására vonatkozó pénzintézeti igazolást vagy a készpénz-átutalási megbízás feladóvevényét. Az ajánlati biztosíték összegét a felek eredményes pályázat esetén foglalónak tekintik, fizetés esetén a vételárba beszámítják.

Az ajánlatok érdemi elbírálása esetén a nem nyertes pályázók részére az ajánlati biztosíték az ajánlati kötöttség lejártát követő 5 munkanapon belül visszautalásra kerül. A pályázati kiírás visszavonása, a pályázat eredménytelensége, illetve az ajánlat érvénytelensége esetén az ajánlati biztosíték az erre vonatkozó döntés meghozatalát követő 5 munkanapon belül kamatmentesen visszajár. Nem jár vissza ajánlati biztosíték, ha az ajánlattevő az ajánlatát az ajánlati kötöttség időtartama alatt visszavonta, vagy a szerződés megkötése neki felróható okból hiúsult meg.

**9. A pályázat benyújtásának helye:**

Zalaszentgróti Közös Önkormányzati Hivatal (8790 Zalaszentgrót, Dózsa Gy. u. 1.)

**10. A pályázat benyújtásának határideje:**

**2024. augusztus 23. (péntek) 09:00 óra**

A pályázó az ajánlattételi határidő lejártáig módosíthatja vagy vonhatja vissza az ajánlatát.

**11. A pályázat benyújtásának módja:**

Az ajánlatok benyújthatók személyesen, vagy postai úton. Az ajánlatok zárt borítékban, 1 példányban kell benyújtani, minden oldalán aláírva. A borítékon kizárólag a következő szövegrészt kérjük feltüntetni:

*„Ajánlat belterületi önkormányzati ingatlan megvételére”*

A pályázat akkor minősül határidőre benyújtottnak, ha az ajánlattételi határidő lejártáig a megadott címre beérkezik személyesen vagy postai úton. A késve érkezett pályázatokat a kiíró érvénytelennek minősíti.

**12. A pályázati kiírásra vonatkozó további információszolgáltatás:**

A pályázati kiírásra vonatkozóan további kérdések írásban nyújthatók be **a Zalaszentgróti Közös Önkormányzati Hivatal 8790 Zalaszentgrót, Dózsa Gy. u. 1. szám alatti postai levélcímére vagy a muszak@zalaszentgrot.hu** elektronikus levélcímre. A feltett kérdéseket a kiíró 5 munkanapon belül megválaszolja.

**13. A pályázati ajánlat kötelező tartalma:**

- a pályázó azonosítására szolgáló adatok (természetes személy esetén: név, születéskori név, lakcím, születési hely, idő, anyja neve, személyazonosító igazolvány száma, személyi azonosító jele, adóazonosító jele;)

- a pályázat tárgyának meghatározása, azonosító adatai (település; helyrajzi szám)

- a megajánlott ellenszolgáltatás

- a pályázati biztosíték befizetésének igazolása

- a pályázati kiírás feltételeinek elfogadására és az ellenszolgáltatás teljesítésére vonatkozó nyilatkozat

- lakcímigazolvány másolata

- nyilatkozat, hogy a pályázó vagy a vele egy háztartásban élő nem rendelkezik „garázs” művelési ágú ingatlannal a Katalin ltp-n lévő (HRSZ: 761/12, HRSZ: 761/13) garázssoron

- amennyiben az eljárásban meghatalmazott vesz részt, a meghatalmazás eredeti példánya

**14. Pályázat érvénytelensége:**

Érvénytelen a pályázat, ha

1. a pályázatot a benyújtásra meghatározott határidő eltelte után nyújtották be
2. az ajánlati biztosítékot a pályázó határidőben nem fizette meg vagy annak megfizetését nem igazolta
3. a pályázat nem felel meg a pályázati kiírásban meghatározott tartalmi, formai követelményeknek
4. a pályázó NEM rendelkezik a Katalin lakótelepi lakcímmel (Zalaszentgrót, Katalin lkt 1; 2;3;4;5;6 ill. a Batthyány L. u. 21 és 23.)
5. a pályázó és/vagy a vele egy háztartásban élő személy/személyek rendelkezik/nek a Zalaszentgrót, Katalin ltp-n lévő (HRSZ: 761/12, HRSZ: 761/13) garázssoron ingatlan tulajdonjogával.

Az érvénytelen pályázatot benyújtók a pályázati eljárás további szakaszában nem vehetnek részt.

**15. A pályázat elbírálásának szempontja:**

A pályázat nyertese az a személy lesz, aki a pályáztatást követő versenytárgyaláson az ingatlanra a legmagasabb összegű vételi ajánlatot teszi.

**16. A pályázatok bontásának ideje:**

2024. augusztus 23. (péntek) 09:05 óra

**17. A pályázatok bontásának helye:**

Zalaszentgróti Közös Önkormányzati Hivatal Műszaki Osztály (8790 Zalaszentgrót, Dózsa Gy. u. 1.)

**18. A pályázat bontásának módja:**

A pályázatok bontását a pályázat kiírójának képviselője végzi. A pályázatok bontásánál az ajánlatkérő nevében eljáró személyek, az ajánlattevők, valamint a meghívott személyek lehetnek jelen. A pályázat felbontásakor ismertetni kell az ajánlattevők nevét (megnevezését), címét (székhelyét), valamint azokat a főbb számszerűsíthető adatokat, amelyek az elbírálásnál értékelésre kerülnek. A pályázatok felbontásáról és ismertetéséről az ajánlatkérő jegyzőkönyvet készít.

**19. Az ajánlati kötöttség minimális időtartama:**

Az ajánlattevők az ajánlatukhoz a pályázat eredményének kihirdetésétől számított 60 napig, illetve az általuk befizetett ajánlati biztosíték visszautalásának napjáig kötve vannak. Az ajánlati kötöttség az ajánlattételi határidő lejártakor áll be. A pályázó az ajánlatát az ajánlati kötöttség beálltáig vonhatja vissza.

**20. A pályázati tárgyalás ideje:**

2024. augusztus 23. (péntek) 09:10 óra

**21. A pályázati tárgyalás helye**:

Zalaszentgróti Közös Önkormányzati Hivatal Műszaki Osztály (8790 Zalaszentgrót, Dózsa Gy. u. 1.)

**22. A pályázati tárgyalás szabályai:**

A pályázati tárgyaláson kizárólag azon ajánlattevő vehet részt, akinek az ajánlatát az ajánlatkérő nem minősítette érvénytelennek.

A pályázati tárgyalás keretében előre meg nem határozott számú fordulóban licit kerül lebonyolításra, mely során az ajánlatokat legalább a licitet levezető személy által meghatározott összeggel lehet változtatni. A pályázati eljárást azon ajánlattevő nyeri meg, aki a pályázati kiírásban meghatározott bírálati szempont szerinti legkedvezőbb ajánlatot adta. Amennyiben a beérkezett, illetve a pályázati tárgyalás során megtett ajánlatok összege megegyezik, és új ajánlatot egyik ajánlattevő sem tesz, úgy a tárgyalást levezető személy a nyertes ajánlattevőt sorsolással állapítja meg.

Amennyiben a pályázati felhívásra egyetlen érvényes ajánlat érkezik, úgy a kiíró a pályázati tárgyalás megtartásától eltekinthet.

A pályázati tárgyalásról jegyzőkönyv készül, amelynek tartalmaznia kell a pályázati tárgyalás lényeges körülményeit.

**23. Az eredményhirdetés tervezett időpontja és módja:**

A levezető személy a pályázat eredményét a pályázati tárgyaláson kihirdeti. Amennyiben pályázati tárgyalásra nem kerül sor, a nyertes ajánlattevő személye a bontási eljárás során kerül kihirdetésre.

**24. A szerződéskötések tervezett időpontja:**

Az adásvételi szerződés megkötésére a pályázat eredményének kihirdetésétől számított 60 napon belül kerül sor. Az adásvételi szerződésben rögzítésre kerül, hogy az ingatlan értékesítése a jelenlegi műszaki és jogi állapotban történik. A vevő a vételár teljes összegét a szerződéskötéssel egyidejűleg köteles az eladó részére megfizetni.

Amennyiben a pályázat nyertese valamely okból visszavonja vételi szándékát az ajánlati kötöttség ideje alatt, vagy nem köti meg az adásvételi szerződést a fenti határidőn belül, az ajánlati biztosítékot elveszti, és a kiíró döntése szerint helyébe a pályázat 2. helyezettje lép.

**25. Egyéb feltételek:**

A pályázónak a pályázati kiírás feltételeinek elfogadásáról és az ellenszolgáltatás teljesítéséről a pályázati ajánlatában nyilatkoznia kell.

A pályázat kiírója fenntartja jogot arra, hogy a pályázati kiírást indokolás nélkül eredménytelennek nyilvánítsa, illetve az ajánlatok benyújtására nyitva álló határidőig módosítsa vagy visszavonja.

A pályázó ajánlatának benyújtásával hozzájárul adatainak a pályázat kiírója és annak megbízásából a pályázat lebonyolításában részt vevő személyek általi kezeléséhez.

A pályázat kiírója tájékoztatja a pályázókat, hogy a nemzeti vagyonról szóló 2011. évi CXCVI. törvény 14. § (2) bekezdése értelmében a helyi önkormányzat tulajdonában lévő ingatlan értékesítése esetén - a (3)-(4) bekezdésben foglalt kivétellel - az államot minden más jogosultat megelőző elővásárlási jog illeti meg.

**Zalaszentgrót**, 2024. július 30.

 **Baracskai József s.k.**

 polgármester

 **Zalaszentgrót Város Önkormányzata**